EGCO จ่อเข้าถือหุ้น 20.07% ในโรงไฟฟ้าพลังความร้อนใต้พิภพ Chevron ในอินโดฯ
EGCO จ่อเข้าถือหุ้น 20.07% ในโรงไฟฟ้าพลังความร้อนใต้พิภพ Chevron ในอินโดฯ คาดโอนหุ้นแล้วเสร็จ Q1/60
26 ธ.ค. 2559

บริษัทผลิตไฟฟ้า จำกัด (มหาชน) หรือ EGCO ระบุว่า บริษัทจะเข้าลงทุนถือหุ้นทางอ้อม 20.07% ในธุรกิจพลังความร้อนใต้พิภพในอินโดนีเซียของบริษัท Chevron ซึ่งประกอบด้วยโรงไฟฟ้าขนาด 402 เมกะวัตต์ และกำลังผลิตไอน้ำรวม 235 เมกะวัตต์ (เทียบเท่า) โดยคาดว่าการโอนหุ้นจะแล้วเสร็จภายในไตรมาส 1/60
โดย EGCO แจ้งว่าบริษัทร่วมทุนระหว่าง EGCO ,Star Energy Group Pte.Ltd. และ AC Energy Holdings,Inc. ได้ลงนามในสัญญาซื้อขายหุ้น กับกลุ่มบริษัท Chevron Corporation เพื่อเข้าซื้อทั้งหมดในธุรกิจพลังความร้อนใต้พิภพในประเทศอินโดนีเซียของบริษัท Chevron (โครงการ)
ทั้งนี้ EGCO จะเข้าถือหุ้นทางอ้อมของโครงการ ในสัดส่วน 20.07% แบ่งเป็น การถือหุ้นทางอ้อมผ่านบริษัทย่อย ในสัดส่วน 11.89% และการถือหุ้นทางอ้อมผ่าน Star Energy Geothermal Pte.Ltd. ซึ่งเป็นบริษัทร่วมทุนของ EGCO ในสัดส่วน 8.18% ทั้งนี้ การดำเนินการโอนหุ้นจะต้องได้รับการอนุมัติจากหน่วยงานที่เกี่ยวข้อง และปฏิบัติตามเงื่อนไขที่ระบุในสัญญาซื้อขายหุ้นครบถ้วน โดยคาดว่าการโอนหุ้นจะแล้วเสร็จสมบูรณ์ภายในไตรมาส 1/60
โดยโครงการประกอบด้วย หน่วยการผลิตไอน้ำและไฟฟ้าจากพลังความร้อนใต้พิภพ ตั้งอยู่ในจังหวัดชวาตะวันตก ประเทศอินโดนีเซีย โดยมีกำลังการผลิตไอน้ำรวมทั้งสิ้น 235 เมกะวัตต์ (เทียบเท่า) และกำลังการผลิตไฟฟ้ารวมทั้งสิ้น 402 เมกะวัตต์ โดยโครงการมีสัญญาซื้อขายไฟฟ้าและไอน้ำระยะยาวกับการไฟฟ้าอินโดนีเซีย หรือ PT PLN (Persero)